Det er langt fra godt for integrationen at opdele gymnasieklasser efter herkomst, mener tosprogede elever. Opdelingen er dog nødvendig, lyder det.

Gymnasieklasser opdelt efter herkomst er skidt for integrationen. Det forhindrer elever i at opleve andre kulturer, og det sætter en stopper for venskaber på tværs af nationaliteter.

Sådan lyder nogle af kommentarerne fra tosprogede elever på Langkaer Gymnasium i Aarhus, der har opdelt gymnasiets syv nye 1. g.-klasser i henholdsvis fire klasser kun med tosprogede elever og tre klasser, hvor 50 procent er etniske danskere og 50 procent tosprogede elever.

- Som indvandrer kommer jeg ikke til at se, hvordan den danske kultur er. Jeg kommer ikke til at se, hvordan etniske danskere opfører sig uden for skoletiden, siger Ali Al-Musawi fra Langkaer Gymnasium til TV 2.

Opdeling hindrer integration

Inddelingen af klasserne på Langkaer Gymnasium sker ifølge rektor Yago Bundgaard blandt andet for at holde de etniske danske elever på gymnasiet, der har 80 procent tosprogede elever og 20 procent etniske danskere. Men den nye elevfordeling vækker undring.

- De siger, vi skal lære at integrere os, men det gør vi jo ikke ved at være for os selv i en klasse, mens de etniske danskere er for sig selv i en anden klasse, siger Nour Chahrour, som går i 2.hf på gymnasiet.

Elevrådsformand: Opdelingen er nødvendig

Heller ikke elevrådsformanden på Langkaer Gymnasium, Jens Philip Yazdani, er begejstret for opdelingen. Han tilføjer dog:

- Det er langt fra en god ide, men det er den mindst dårlige ide af alle de virkelige elendige idéer og løsninger, som man kan træffe lokalt her på Langkaer, siger han og understreger samtidig, at opdelingen er en nødvendighed for at holde på de få danske elever, som vælger gymnasiet, siger Jens Philip Yazdani og tilføjer:

- Hvis vi havde spredt de 20 procent etniske danskere ud til de syv 1. g.-klasser, vi har, så havde der været rigtigt få i hver klasse, og så havde der været rigtigt mange af dem, som havde valgt at skifte videre til andre gymnasier. På den måde havde man haft en langt mere skæv elevsammensætning, hvis man ser på skolen som helhed.

TV 2 talte tidligere onsdag med to etniske danske elever på Langkaer Gymnasium, som bakker op om klasseopdelingen. Hør deres syn på sagen her.